Diari Oficial de la Generalitat Valenciana


Sumari del DOGV 9440, del 03-10-2022 (2022/8579)

RESOLUCIÓ de 8 de juny de 2022, del director general de Qualitat i Educació Ambiental, per la qual es formula un informe d'impacte ambiental del Projecte de planta de gestió i valorització de restes vegetals, parcel·la 16, partida l'Espino, del terme municipal de Busot. Expedient: (1691636) 037/2021/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9440

Data del DOGV
:   03-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8579


Data del document
:   08-06-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Busot
    * impacte ambiental

RESOLUCIÓ de 8 de juny de 2022, del director general de Qualitat i Educació Ambiental, per la qual es formula un informe d'impacte ambiental del Projecte de planta de gestió i valorització de restes vegetals, parcel·la 16, partida l'Espino, del terme municipal de Busot. Expedient: (1691636) 037/2021/AIA. [2022/8579]  
«Informe d'impacte ambiental  
Expedient: (1691636) 037/2021/AIA.  
Títol: Planta de gestió i valorització de restes vegetals.  
Titular: Biotrever, SL.  
Òrgan substantiu: Ajuntament de Busot (ref: 1492/2019).  
Localització: parcel·la 16, partida l'Espino, Busot.  
  
Descripció del projecte  
L'empresa Biotrever, SL, promou una instal·lació de compostatge en munt en sistema obert en el terme municipal de Busot.  
La instal·lació se situarà en una parcel·la, amb referència cadastral 64392A023498714810FM, de 28.189 m² de la qual s'ocuparan 12.589 m² (44,66 %) i queden en l'estat original 15.600 m² (55.34 %) de la superfície de la finca. Es construirà una nau per a l'emmagatzematge de la maquinària de 1.000 m² amb solera de formigó remolinat i solera ceràmica en lavabos i oficines, una bassa oberta de 40,78 m³, amb una profunditat d'1,3 m i una superfície de 31,37 m² per a lixiviats i aigües pluvials brutes, una zona pavimentada amb solera de formigó per a compostatge, una zona pavimentada amb asfalt per a zona de producte acabat, aparcaments, vials i accessos, una zona pavimentada amb llast compactat per a zona d'apilaments i un tancament de xiprers en tot el perímetre de la parcel·la.  
La instal·lació disposarà de la maquinària següent:  
- Màquina desfibradora (trituradora) amb motor dièsel.  
- Retroexcavadora amb motor dièsel.  
- Bàscula.  
- Sedassos de diferents grandàries amb els seus accessoris.  
- Camions.  
- Sistema de netejat de baixos de vehicles (llança d'aigua a pressió).  
- Jocs d'eines i elements auxiliars.  
L'activitat disposa d'un tanc per a combustible de les màquines (gasoil) de 2.000 l de capacitat instal·lat en superfície a l'interior d'una cubeta.  
El procés industrial de compostatge és el següent:  
- Transport de restes vegetals.  
- Recepció de matèries primeres, classificació i apilament.  
- Molta i formació de muntons.  
- Descomposició i maduració.  
- Garbellament, apilament del compost, expedició i venda.  
S'estima que la instal·lació rebrà 5.000 m³/any de residus vegetals, amb una producció de compost de 2.400 t/any a raó de 10 t diàries durant 240 dies a l'any.  
El projecte és independent i no s'acumula a altres projectes existents o aprovats.  
  
Tramitació administrativa  
Amb data 22 de febrer de 2021 ha tingut entrada en aquest òrgan ambiental un ofici remés per l'Ajuntament de Busot en relació amb la tramitació de llicència ambiental del Projecte de planta de gestió i valorització de restes vegetals, que Biotrever, SL, promou al terme municipal de Busot.  
En aquest ofici se sol·licita a aquest òrgan l'emissió d'informe d'impacte ambiental a l'efecte de tramitar la llicència ambiental del projecte. S'adjunta la documentació següent:  
- Sol·licitud d'inici de l'Ajuntament de Busot.  
- Projecte tècnic.  
- Estudi d'impacte ambiental  
- Edicte de publicació BOP  
- Certificat d'informació pública i d'absència d'al·legacions.  
La documentació tècnica inclou un annex amb els informes sectorials:  
- Informe, de data 10 de setembre de 2019, de la Secció de Qualitat Ambiental de la Direcció Territorial d'Alacant, on s'emet informe de diversos assumptes.  
- Ofici, de data 16 de setembre de 2019, en el qual la Direcció Territorial d'Alacant no s'oposa a la declaració d'interés comunitari des del punt de vista agrícola.  
- Informe de data 17 d'octubre de 2019, del cap del Servei Territorial de Medi Ambient d'Alacant, en el qual comunica que no hi haurà afeccions a terrenys forestals, que l'afecció a la vegetació existent serà important, però que aquesta vegetació té poc interés i que s'ha de tindre en compte que el camí ramader Font de l'Ombria, de 10 m d'ample, discorre per l'extrem est de la parcel·la.  
- Acord municipal de 9 de desembre de 2019, per a l'obtenció de la declaració d'interés comunitari, on s'emet informe favorable a la compatibilitat urbanística i a la idoneïtat del lloc per a l'activitat.  
  
- Informe favorable de l'Àrea de Serveis i Infraestructures del Servei Territorial de Medi Ambient de data 16 de desembre de 2019.  
- Informe favorable condicionat per a la declaració d'interés comunitari de la Confederació Hidrogràfica del Xúquer de data 7 de gener de 2020.  
- Certificat d'acord favorable amb matisacions de l'Ajuntament, de data 6 de febrer de 2020, al Servei Territorial d'Urbanisme d'Alacant, sobre els accessos de la instal·lació, i que trasllada al Servei Territorial d'Urbanisme l'informe emés pel Servei de Planificació de la Direcció General de Mobilitat.  
- Informe favorable condicionat del Servei d'Infraestructura Verda i Paisatge, de data 1 de juliol de 2020.  
- Comunicació favorable condicionada del Servei de Planificació de la Direcció General d'Obres Públiques, Transport i Mobilitat Sostenible, de data 8 de gener de 2021.  
Amb dates 25 de novembre de 2021, 4 de març de 2022 i 22 de març de 2022, es van rebre aportacions voluntàries del promotor amb annexos al projecte que inclouen:  
- Certificat de compatibilitat urbanística.  
- Declaració d'interés comunitari de data 14 de juliol de 2020.  
- Sol·licitud d'autorització a l'organisme de conca de l'abocament de la depuradora d'oxidació total.  
- Sol·licitud d'autorització de gestió de residus.  
D'acord amb el certificat remés, l'òrgan substantiu va realitzar la informació pública de l'expedient mitjançant anunci en el BOP d'Alacant, núm. 230, de 2 de desembre de 2020, en el tauler d'anuncis de l'Ajuntament i en la pàgina web. Durant el termini d'informació pública, comprés entre el dia 3 de desembre de 2020 i 22 de gener de 2021, els dos inclusivament, no s'han presentat reclamacions, ni al·legacions al document. S'ha notificat als propietaris confrontants, que consten en l'expedient, l'existència del procediment i se'ls ha atorgat un termini d'audiència a fi que pugen al·legar, reclamar o suggerir el que consideren oportú, i no han presentat cap al·legació a l'Ajuntament.  
  
  
Criteris ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
El projecte no té riscos d'accidents greus i/o rellevants. Segons el PATRICOVA està en zona no inundable. L'activitat se situa en un medi rural antropitzat format per unitats de cultiu, part d'aquestes abandonades amb presència de matoll mediterrani, així com per la presència de construccions i camins de llastos, amb escassa fragilitat ambiental. D'acord amb l'informe de la direcció territorial, l'activitat no presenta influències negatives sobre els valors agraris de la zona.  
  
Per les seues característiques, l'activitat ha d'estar allunyada de nuclis urbans. L'activitat pot produir olors, plagues i sorolls. Està allunyat més de 2 km de nuclis habitats. S'han previst mesures correctores per a minimitzar aquests efectes i no s'estima que puguen generar riscos significatius per a la salut humana. La declaració d'interés comunitari justifica l'emplaçament de l'activitat en aquest lloc.  
La parcel·la disposa de dos accessos per camins rurals des de la CV774 per les carreteres Font de l'Ombria i el camí la Torre de les Maçanes.  
No disposa dels serveis públics d'energia elèctrica, aigua potable i clavegueram. La informació tècnica indica que s'instal·larà un grup electrogen o un sistema de plaques solars per al subministrament elèctric i les aigües residuals assimilables a domèstiques seran tractades en una depuradora d'oxidació total.  
L'activitat utilitza aigua no potable subministrada per l'Ajuntament de Busot en quantitats no significatives. Segons la documentació tècnica usarà:  
- 35 m³/any per a ús humà. L'aigua per a beure serà aigua embotellada.  
- 21,6 m³/any per a neteja de baixos de vehicles.  
- 55 m³/any per a reg de la tanca de xiprers.  
- 75 m³/any per al procés de compostatge.  
La disponibilitat d'aigua de reg procedent de l'Ajuntament de Busot per a la resta dels usos humans quedarà condicionada al fet que es dispose de l'autorització de la Confederació Hidrogràfica per a aquest ús.  
  
La instal·lació produeix els tipus de residus següents:  
- Residus sòlids assimilables a urbans produïts per les persones afectes a l'activitat que seran retirats per gestor autoritzat.  
- Residus líquids procedents de l'activitat humana, que són tractats en una depuradora d'oxidació total. Els fangs s'extrauran per una empresa especialitzada. El promotor ha sol·licitat autorització per a abocar aquestes aigües depurades al domini públic.  
- L'aigua de la bassa de lixiviats es podrà reutilitzar en el procés de compostatge o ser retirada per gestor autoritzat.  
- Els llots de la bassa de lixiviats es retiraran per gestor autoritzat.  
  
- Les aigües pluvials brutes seran recollides en la bassa de lixiviats.  
- El promotor haurà de sol·licitar autorització d'abocaments d'aigües pluvials al domini públic.  
L'activitat es realitza a cel obert i en horari diürn, utilitza màquines que produeixen soroll i poden produir vibracions. Maneja materials que poden produir lixiviats i emissions difuses a l'atmosfera. Les principals afeccions associades a l'activitat seran les següents:  
  
- L'activitat és susceptible de generar olors i d'atraure plagues. En la documentació tècnica es descriuen les accions correctores.  
- El compostatge de matèries vegetals està inclòs en el Catàleg d'Activitats Potencialment Contaminadores de l'Atmosfera. CAPCA-2010 definit en el Reial decret 100/2011, de 28 de gener, en el grup B amb el codi 09 10 05 01 (Plantes de producció de compost), per la qual cosa queda subjecta al règim previst per la Llei 34/2007, de 15 de novembre.  
- La instal·lació disposa de màquines impulsades per motors de combustió interna que emeten CO2, CO, NOx o SO2 en quantitats no significatives. En no disposar de connexió a la xarxa elèctrica és possible que s'instal·le un grup electrogen, que emetria una quantitat no significativa d'aquests gasos.  
- Sorolls. L'activitat utilitza màquines sorolloses de manera intermitent. En la documentació tècnica s'inclou un estudi acústic i es proposen diverses accions correctores.  
- Vibracions. Les màquines usades en l'activitat disposen de mecanismes per a no transmetre vibracions al sòl.  
- Afeccions al sòl i a l'aigua. El procés de compostatge es realitza sobre solera de formigó. La bassa de lixiviats es construirà amb material impermeable. Es disposarà d'un sistema de detecció de fugues. La pluviositat de la zona es caracteritza per tindre un règim torrencial, que en determinats moments pot desbordar la bassa de lixiviats.  
En funcionament normal, la instal·lació emet gasos d'efecte d'hivernacle. En cas d'una mala gestió del procés de descomposició del compost poden produir-se olors i un augment d'emissions. El soroll excessiu és fàcilment detectable, només afecta l'entorn pròxim de la instal·lació i desapareix quan la font deixa d'emetre. Pot produir-se en cas de mal funcionament d'alguna màquina o pel fet que les accions correctores han sigut subdimensionades. La incidència visual no és significativa per l'escassa intensitat del trànsit en la zona i per escàs impacte visual del projecte. Com a mesures correctores s'instal·larà un tancament perimetral vegetal (xiprers), la tanca perimetral serà de color verd i de dos metres d'alçària, es plantaran diverses espècies en la zona de la parcel·la en la qual no es realitzarà cap actuació, s'acolorirà el formigó d'un color semblant al dels terrenys circumdants, tant en les lloses com en la nau. Es tindrà en compte l'existència de l'assagador de la Font de l'Ombria en l'extrem est de la parcel·la en relació amb la Llei 3/2014, de camins ramaders de la Comunitat Valenciana.  
  
Conclusió  
El projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El Projecte de planta de gestió i valorització de restes vegetals al terme municipal de Busot, promogut per Biotrever, SL, constitueix un cas d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf 9.e del seu annex II.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II, de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tant, a proposta del Servei d'Avaluació d'Impacte Ambiental i amb el vistiplau del subdirector general del Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar que el Projecte de planta de gestió i valorització de restes vegetals al terme municipal de Busot, promogut per Biotrever, SL, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental, als condicionants sectorials i als termes d'aquest informe, en particular a les condicions i accions correctores següents:  
  
- Respecte a la llista definitiva de residus admissibles, condicions de càrrega, descàrrega, emmagatzematge i operacions de valorització a realitzar, quedarà limitat per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER i operacions de valorització que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent. No s'admetran residus mesclats amb uns altres que queden fora de l'abast de l'autorització.  
- Al començament de l'activitat i almenys cada cinc anys seran realitzades auditories acústiques per una entitat col·laboradora de l'Administració en matèria de qualitat ambiental, i s'hauran de fer constar els resultats en un llibre de control que estarà a la disposició de les administracions competents. Les auditories es realitzaran en condicions normals de funcionament. En el cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
- Per a evitar abocaments causats per pluges torrencials, la bassa de lixiviats es mantindrà per davall de la meitat de la seua capacitat nominal i s'instal·larà un sistema de retenció de les primeres aigües de pluja.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2013, de 9 de desembre.  
  
València, 8 de juny de 2022.- El director general de Qualitat i Educació Ambiental: Joan Piquer Huerga.»